Up-66/02
Datum: 2002-03-26T00:00:00.000+01:00
ecli: ECLI:SI:USRS:2002:Up.66.02
vrsta: posamični akt
zadeva: ustavna pritožba
objavljeno: Neobjavljeno | 26.03.2002
dokument: US21327
akt: Ustavna pritožba A. A. zoper odločbo Davčne uprave Republike Slovenije, Glavnega urada, št. 416-883/01 z dne 24. 10. 2001
resitev: zavrženje
izrek: Ustavna pritožba A. A. zoper odločbo Davčne uprave Republike Slovenije, Glavnega urada, št. 416-883/01 z dne 24. 10. 2001 se zavrže.
stavek: Ustavno sodišče zavrže ustavno pritožbo, ki je zoper upravni akt vložena pred izčrpanjem rednih pravnih sredstev, ker je ta preuranjena.
odlocitev: sklep
geslo: Predhodno izčrpanje vseh pravnih sredstev kot procesni pogoj za vložitev ustavne pritožbe.
podlaga: Zakon o Ustavnem sodišču (ZUstS), 51., 2. al. 1. odst. 55. čl.
datum_vloge: 2002-02-04T23:00:00.000Z
datum_odlocitve: 2002-03-25T23:00:00.000Z

# Up-66/02

26. 3. 2002

# S K L E P

Ustavno sodišče je v postopku za preizkus ustavne pritožbe A. A. iz Ž. na seji senata dne 26. marca 2002

**sklenilo:**

**Ustavna pritožba A. A. zoper odločbo Davčne uprave Republike Slovenije, Glavnega urada, št. 416-883/01 z dne 24. 10. 2001 se zavrže.**

## Obrazložitev

Pritožnica navaja, da je bil z izpodbijano odločbo zavrnjen njen predlog za obnovo postopka odmere davka od premoženja. Obnovo je zahtevala, ker naj bi jo davčni organ v neskladju s 14. členom Ustave postavil v neenak položaj v primerjavi z ostalimi davčnimi zavezanci.

Po določbi prvega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je ustavno pritožbo mogoče vložiti, ko so izčrpana vsa pravna sredstva. Če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice, pa lahko Ustavno sodišče izjemoma odloča o ustavni pritožbi še pred izčrpanjem izrednih pravnih sredstev (drugi odstavek 51. člena ZUstS). Vendar po stališču Ustavnega sodišča (gl. sklep št. Up-261/98 z dne 13. 1. 2000, Uradni list RS, št. 6/2000 in OdlUS IX, 126) upravnega spora od uveljavitve Zakona o upravnem sporu (Uradni list RS, št. 50/97 in nasl. - ZUS) ni več mogoče šteti za izredno pravno sredstvo v smislu 51. člena ZUstS. Glede na to je v upravnih zadevah ustavno pritožbo mogoče vložiti šele po končanem upravnem sporu.

Iz navedenega tako izhaja, da je ustavna pritožba, vložena zoper odločbo upravnega organa druge stopnje, preuranjena, saj je vložena pred izčrpanjem rednih pravnih sredstev. Ker pritožbe zato Ustavno sodišče ne more sprejeti v obravnavo, jo je zavrglo.

Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednica senata Milojka Modrijan ter člana dr. Janez Čebulj in Lojze Janko.

Predsednica senata

Milojka Modrijan